Návrh rozhodnutie Rady o pozícii, ktorú má prijať Spoločenstvo k návrhu na zmenu a doplnenie Colného dohovoru o medzinárodnej preprave tovaru na podklade karnetov TIR (Dohovor TIR 1975) /* KOM/2008/0849 v konečnom znení - ACC 2008/0236 */





[pic] | KOMISIA EURÓPSKYCH SPOLOČENSTIEV | Brusel, 19.12.2008 KOM(2008) 849 v konečnom znení 2008/0236 (ACC) Návrh ROZHODNUTIE RADY o pozícii, ktorú má prijať Spoločenstvo k návrhu na zmenu a doplnenie Colného dohovoru o medzinárodnej preprave tovaru na podklade karnetov TIR (Dohovor TIR 1975) (predložená Komisiou) DÔVODOVÁ SPRÁVA Kontext návrhu Dôvod a ciele návrhu Colný dohovor o medzinárodnej preprave tovaru na podklade karnetov TIR (Dohovor TIR) zo 14. novembra 1975 sa schválil v mene Európskeho hospodárskeho spoločenstva nariadením Rady (EHS) č. 2112/78. V Spoločenstve nadobudol účinnosť 20. júna 1983. Cieľom navrhovaného rozhodnutia je zmeniť a doplniť vysvetľujúcu poznámku k článku 8.3 Dohovoru TIR. Táto zmena a doplnenie sa týka odporúčanej úrovne záruky pre karnet TIR. Pracovná skupina pre colné otázky ovplyvňujúce dopravu a Správny výbor Dohovoru TIR v októbri 2008 rozhodli, že odporúčaná suma, ktorú je možné nárokovať si pri každom karnete TIR, by sa mala zmeniť z 50 000 USD na 60 000 EUR. Všeobecný kontext Uplatňovanie Dohovoru TIR zabezpečuje Európska hospodárska komisia Organizácie Spojených národov (EHK/OSN) so sídlom v Ženeve. Dohovorom sa zaviedol postup colného tranzitného režimu pre medzinárodnú prepravu tovaru po cestných komunikáciách a umožňuje sa ním zabezpečovať v režime odkladu ciel a poplatkov prepravu tovaru cez medzinárodné hranice s minimálnou intervenciou colných orgánov počas prepravy. Zmiernením tradičných prekážok medzinárodnej prepravy tovaru systém TIR podporuje rozvoj medzinárodného obchodu. Skrátením zdržaní pri tranzite sa dosahuje značná úspora nákladov na prepravu. Najdôležitejšou výhodou systému je skutočnosť, že Dohovor TIR poskytuje prostredníctvom svojho medzinárodného záručného reťazca pomerne jednoduchý prístup k požadovaným zárukám. Karnet TIR nie je len tranzitným vyhlásením, ale aj dôkazom o záruke. Úroveň záruky vo výške 50 000 USD ustanovená v roku 1975 sa ešte nikdy nemenila. Niektoré zmluvné strany Dohovoru vyjadrili v ostatných mesiacoch svoje obavy v súvislosti so súčasnou odporúčanou úrovňou záruky 50 000 USD pre prepravu TIR. Vyjadrili názor, že súčasné výmenné kurzy a ceny sa líšia od tých, ktoré sa uplatňovali v roku 1975, a že preto musia uplatňovať dodatočné kontrolné opatrenia, ako napr. sprievod colných orgánov alebo finančné zábezpeky. S cieľom vyhnúť sa takýmto dodatočným opatreniam a problémom navrhli zmenu a doplnenie vysvetľujúcej poznámky 0.8.3. Tento návrh prerokovala pracovná skupina pre colné otázky ovplyvňujúce dopravu a správny výbor Dohovoru TIR a neboli vznesené žiadne námietky. Keďže v právnych predpisoch Spoločenstva sa už uplatňuje odporúčaná výška 60 000 EUR, navrhovaná zmena a doplnenie nemá na Spoločenstvo žiadny vplyv. Existujúce ustanovenia v oblasti návrhu V oblasti návrhu neexistujú žiadne ustanovenia. Súlad s ostatnými politikami a cieľmi Únie Navrhované rozhodnutie je v súlade so spoločnou politikou v oblasti obchodu a prepravy. Systém TIR, vďaka ktorému dochádza k zjednodušeniu cestnej dopravy, umožňuje, aby sa tovar prepravoval cez 67 zmluvných strán s minimálnymi zásahmi colnej správy a prostredníctvom medzinárodného záručného reťazca sa ním zabezpečuje pomerne jednoduchý prístup k požadovaným zárukám. Zjednodušenia dosiahnuté prostredníctvom Dohovoru TIR sú v súlade s revidovanou Lisabonskou stratégiou. Konzultácie so zainteresovanými stranami a hodnotenie vplyvu Konzultácie so zainteresovanými stranami Metódy konzultácie, hlavné cieľové odvetvia a všeobecný profil respondentov Konzultácie k návrhu sa uskutočnili s Medzinárodnou úniou cestnej dopravy, všetkými záručnými združeniami a colnými orgánmi zmluvných strán Dohovoru TIR. Konzultácie prebehli aj v rámci zasadnutí pracovnej skupiny pre colné otázky ovplyvňujúce dopravu a Správneho výboru Dohovoru TIR. Zhrnutie odpovedí a spôsob ich zohľadnenia Priaznivé stanovisko Získavanie a využívanie expertízy Vypracovanie externého odborného posudku nebolo potrebné. Posúdenie vplyvu Úroveň záruky pre karnet TIR by sa mala zvýšiť, aby sa zabezpečil systém TIR a odstránili dodatočné kontrolné opatrenia, ako napr. sprievod colných orgánov alebo požiadavka zložiť finančnú zábezpeku alebo záruku. V Spoločenstve už odporúčaná záruka vo výške 60 000 EUR určitú dobu platí, a navrhovanou zmenou a doplnením sa tak dodatočne uvedú právne predpisy Spoločenstva do súladu s Dohovorom TIR. Zavedením tejto zmeny a doplnenia sa plne zabezpečia finančné záujmy colných správ a očakáva sa, že poklesne miera využívania nákladných sprievodov colných orgánov. Právne prvky návrhu Touto zmenou a doplnením sa mení a dopĺňa vysvetľujúca poznámka k článku 0.8.3 Dohovoru TIR. Právny základ Články 133 a 300 ods. 2 Zmluvy o založení Európskeho spoločenstva Zásada subsidiarity Návrh patrí do výlučnej právomoci Spoločenstva. Zásada subsidiarity sa preto neuplatňuje. Zásada proporcionality Návrh je v súlade so zásadou proporcionality z týchto dôvodov. V návrhu sa zmena a doplnenie uplatňuje na medzinárodnú dohodu, v ktorej ako takej je dodržaná zásada proporcionality. Návrh sa týka vysvetľujúcej poznámky. Cieľom tejto zmeny a doplnenia je zmeniť odporúčanú úroveň záruky pre karnet TIR z 50 000 USD na 60 000 EUR. Výber nástrojov Navrhované nástroje: Rozhodnutie. Iné prostriedky by neboli primerané z tohto dôvodu. Medzinárodné dohody a zmeny a doplnenia týchto dohôd sa za bežných okolností zavádzajú do právneho poriadku Spoločenstva prostredníctvom rozhodnutia. Vplyv na rozpočet Návrh nemá nijaký vplyv na rozpočet Spoločenstva. 2008/0236 (ACC) Návrh ROZHODNUTIE RADY o pozícii, ktorú má prijať Spoločenstvo k návrhu na zmenu a doplnenie Colného dohovoru o medzinárodnej preprave tovaru na podklade karnetov TIR (Dohovor TIR 1975) RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 133 v spojení s článkom 300 ods. 2, keďže: (1) Colný dohovor o medzinárodnej preprave tovaru na podklade karnetov TIR (Dohovor TIR) zo 14. novembra 1975 bol schválený v mene Spoločenstva nariadením Rady (EHS) č. 2112/78 z 25. júla 1978[1] a v Spoločenstve nadobudol účinnosť 20. júna 1983[2]. (2) Niektoré zmluvné strany Dohovoru TIR vyjadrili svoje obavy v súvislosti so súčasnou odporúčanou úrovňou záruky pre prepravu TIR. Dôvodia, že súčasné výmenné kurzy a ceny sa líšia od tých, ktoré sa uplatňovali v roku 1975, a že preto musia uplatňovať dodatočné kontrolné opatrenia, ako napr. sprievod colných orgánov alebo finančné zábezpeky. S cieľom vyhnúť sa takýmto dodatočným opatreniam a problémom navrhli zmenu a doplnenie vysvetľujúcej poznámky 0.8.3. (3) Správny výbor Dohovoru TIR v októbri 2008 rozhodol, že s cieľom zabezpečiť finančné záujmy colných správ zainteresovaných na systéme TIR je nutné zmeniť a doplniť vysvetľujúcu poznámku 0.8.3, aby sa odkaz na 50 000 USD nahradil odkazom na 60 000 EUR. (4) Spoločenstvo by malo prijať pozíciu k navrhovanej zmene a doplneniu, PRIJALA TOTO ROZHODNUTIE: Článok 1 Spoločenstvo vo svojej pozícii v rámci správneho výboru podporuje návrh zmeny a doplnenia priložený k tomuto návrhu. Článok 2 Toto rozhodnutie je určené členským štátom. V Bruseli Za Radu predseda PRÍLOHA Zmeniť vysvetľujúcu poznámku 0.8.3 takto: Nahradiť „50 000 USD“ výrazom „60 000 EUR“. [1] Ú. v. ES L 252, 14.9.1978. [2] Ú. v. ES L 31, 2.2.1983, s.13.